Priekšlikums PADOMES LĒMUMS, ar ko pieņem Eiropas Attīstības fonda (EAF) komitejas reglamentu /* COM/2014/0668 final - 2014/0310 (NLE) */





PASKAIDROJUMA RAKSTS 2013. gada 24. un 26. jūnijā tika parakstīts Padomē sanākušo Eiropas Savienības dalībvalstu valdību pārstāvju iekšējais nolīgums par Eiropas Savienības palīdzības finansēšanu atbilstīgi daudzgadu finanšu shēmai laikposmam no 2014. gada līdz 2020. gadam saskaņā ar ĀKK un ES Partnerattiecību nolīgumu un par finansiālas palīdzības piešķiršanu aizjūras zemēm un teritorijām, kurām piemēro Līguma par Eiropas Savienības darbību ceturto daļu (turpmāk “Iekšējais nolīgums”). Iekšējais nolīgums stājās spēkā XX[1] pēc ratifikācijas procesa pabeigšanas, t. i., otrā mēneša pirmajā dienā pēc tam, kad par ratifikāciju bija paziņojusi pēdējā dalībvalsts. Saskaņā ar Iekšējā nolīguma 8. panta 5. punktu Padome ar vienprātīgu lēmumu pieņem EAF komitejas reglamentu, pamatojoties uz Komisijas priekšlikumu. EAF komitejas reglamenta projektā, kas pievienots šim priekšlikumam Padomes lēmumam, ņem vērā 11. EAF Īstenošanas regulu un jo īpaši tās 14. pantu, kā arī Komisijas vienkāršošanas un saskaņošanas procedūras komitoloģijas jomā rezultātus, tostarp standarta reglamentu, kuru Komisija apstiprinājusi šīs procedūras ietvaros[2]. Komisija tādējādi ierosina Padomei pieņemt pievienoto priekšlikumu. 2014/0310 (NLE) Priekšlikums PADOMES LĒMUMS, ar ko pieņem Eiropas Attīstības fonda (EAF) komitejas reglamentu EIROPAS SAVIENĪBAS PADOME, ņemot vērā Līgumu par Eiropas Savienību un Līgumu par Eiropas Savienības darbību, ņemot vērā Padomē sanākušo Eiropas Savienības dalībvalstu valdību pārstāvju iekšējo nolīgumu par Eiropas Savienības palīdzības finansēšanu atbilstīgi daudzgadu finanšu shēmai laikposmam no 2014. gada līdz 2020. gadam saskaņā ar ĀKK un ES Partnerattiecību nolīgumu un par finansiālas palīdzības piešķiršanu aizjūras zemēm un teritorijām, kurām piemēro Līguma par Eiropas Savienības darbību ceturto daļu[3] (“Iekšējais nolīgums”), ņemot vērā Padomes Regulu XX par 11. Eiropas Attīstības fonda īstenošanu (“11. EAF Īstenošanas regula”)[4], ņemot vērā Padomes 2013. gada 25. novembra Lēmumu 2013/755/ES par aizjūras zemju un teritoriju asociāciju ar Eiropas Savienību[5] (“Lēmums par aizjūras asociāciju”), ņemot vērā Eiropas Komisijas priekšlikumu, IR PIEŅĒMUSI ŠO LĒMUMU. 1. pants Ar šo pieņem Eiropas Attīstības fonda komitejas reglamentu, kas izklāstīts pielikumā. 2. pants Šis lēmums stājas spēkā dienā, kad to publicē Eiropas Savienības Oficiālajā Vēstnesī. Briselē, Padomes vārdā – priekšsēdētājs [1] Ievietot atsauci uz 11. EAF Īstenošanas regulu. [2] 2011. gada 16. februāra Regula Nr. 182/2011 (OV L 55, 28.2.2011., 13. lpp.) ; standarta reglaments (OV C 206, 12.7.2011., 11. lpp.) [3] OV L 210, 6.8.2013., 1. lpp. [4] Ievietot atsauci uz 11. EAF Īstenošanas regulu. [5] OV L 344, 19.12.2013., 1. lpp. PIELIKUMS dokumentam Priekšlikums PADOMES LĒMUMS, ar ko pieņem Eiropas Attīstības fonda (EAF) komitejas reglamentu EIROPAS ATTĪSTĪBAS FONDA KOMITEJAS REGLAMENTS 1. pants Sastāvs Eiropas Attīstības fonda komiteja (“komiteja”) sastāv no dalībvalstu delegācijām (“delegācijas”), un to vada Komisijas pārstāvis. Eiropas Investīciju bankas (EIB) pārstāvis piedalās komitejas darbā, kad izskata jautājumus, kas saistīti ar EIB. Padomes Ģenerālsekretariāta pārstāvis piedalās sanāksmēs kā novērotājs. 2. pants Lietas nodošana izskatīšanai Komitejā Lietu nodod izskatīšanai Komitejā tajos gadījumos un saskaņā ar procedūrām, kas noteiktas 11. EAF Īstenošanas regulā[1] un, attiecīgā gadījumā, Lēmumā par aizjūras asociāciju. Attiecībā uz pienākumiem, kas tai noteikti ar Lēmumu par aizjūras asociāciju[2], Komiteju dēvē par “EAF un AZT komiteju”. 3. pants Sanāksmes sasaukšana 1. priekšsēdētājs(-a) sasauc komitejas sanāksmi pēc savas iniciatīvas vai pēc komitejas locekļu pieprasījuma ar vienkāršu balsu vairākumu. 2. Komitejas un citu komiteju kopīgās sanāksmes var sasaukt, lai apspriestu jautājumus, kas ir šo komiteju kompetencē. 4. pants Darba kārtība 1. priekšsēdētājs(-a) sagatavo darba kārtības projektu un iesniedz to komitejai. 2. Darba kārtībā nošķir: (a) pasākumu projektu, kas jāpieņem Komisijai un par ko komitejai tiek lūgts sniegt atzinumu saskaņā ar 11. EAF Īstenošanas regulas 14. pantā paredzēto procedūru; (b) citus jautājumus, kas komitejai iesniegti informācijas vai vienkāršas viedokļu apmaiņas nolūkā, pēc priekšsēdētāja iniciatīvas vai komitejas locekļa rakstiska pieprasījuma. 3. Jebkura delegācija var pieprasīt kādu jautājumu iekļaut komitejas sanāksmju darba kārtībā. Būtisku informāciju par šiem jautājumiem var sniegt mutiski. 4. Darba kārtībā iekļauj iepriekšējās sanāksmes protokola apstiprināšanu. 5. pants Komitejas locekļiem nosūtāmā dokumentācija 1. priekšsēdētājs(-a) pietiekami laicīgi pirms sanāksmes, ņemot vērā jautājuma steidzamību un sarežģītību, un ne vēlāk kā 21 kalendāro dienu pirms sanāksmes dienas nosūta komitejas locekļiem uzaicinājumu uz sanāksmi, darba kārtības projektu un pasākumu projektu, par kuru komitejai tiek lūgts sniegt atzinumu. Citus ar sanāksmi saistītos dokumentus, jo īpaši pasākumu projektam pievienotos dokumentus, iespēju robežās nosūta tajā pašā termiņā. Visus dokumentus nosūta saskaņā ar 15. panta 2. punktu un 15. panta 3. punktu. 2. Pienācīgi pamatotos gadījumos priekšsēdētājs(-a) pēc savas iniciatīvas vai komitejas locekļa pieprasījuma var saīsināt dokumentu nosūtīšanas termiņu, kas minēts 1. punktā. Izņemot ārkārtējas steidzamības gadījumus, termiņš nav īsāks par septiņām kalendārajām dienām. 3. Izņēmuma kārtā pienācīgi pamatotos ārkārtējas steidzamības gadījumos (piemēram, sarežģīta ekonomiskā, sociālā un politiskā situācija, dabas katastrofas saņēmējvalstī, humanitāra krīze vai citi līdzīga rakstura ārēji apstākļi, kad ir vajadzīga ļoti ātra rīcība) priekšsēdētājs(-a) pēc Komitejas locekļa pieprasījuma vai savas iniciatīvas var atkāpties no 1. un 2. punktā noteiktajiem termiņiem. 4. Šā panta 2. un 3. punkts neattiecas uz stratēģijas dokumentiem un daudzgadu indikatīvām programmām un to pielāgošanu termiņa starpposma un noslēguma ziņojumu rezultātā, kas minēti 11. EAF Īstenošanas regulas 7. panta 2. punktā. 5. Attiecībā uz pasākumu projektu, kas iesniegts komitejai un par ko tai lūgts sniegt atzinumu mutiskā procedūrā, delegācijas informē komitejas sekretariātu rakstveidā vismaz trīs darba dienas pirms sanāksmes par to pasākumiem, par kuriem tās var vienoties bez debatēm, un par pasākumiem, kas, viņuprāt, būtu jāapspriež sanāksmē. Delegācijas visus komentārus un papildu informācijas pieprasījumus formulē arī rakstiski un tajā pašā termiņā. Komisija, ja vien iespējams, rakstiski un vismaz vienu dienu pirms komitejas sanāksmes sniedz papildu informāciju un atbild uz visiem komentāriem. 6. Ja steidzamība ir pienācīgi pamatota ar neatliekamiem iemesliem, Komisija var arī izmantot 11. EAF Īstenošanas regulas 14. panta 4. punktā minēto procedūru. Šādos gadījumos priekšsēdētājs(-a) iesniedz komitejai pasākumus ne vēlāk kā 14 dienu laikā pēc to pieņemšanas dienas, lai saņemtu tās atzinumu. 6. pants Plānošanas dokumentu nosūtīšana Apvienotajai parlamentārajai asamblejai Saskaņā ar 11. EAF Īstenošanas regulas 7. panta 1. punktu Komitejas sekretariāts nosūtīs plānošanas dokumentus Apvienotajai parlamentārajai asamblejai, lai to informētu, vienlaikus tos nosūtot komitejas delegācijām. 7. pants Komitejas atzinums 1. Ja jautājumu izvirza Komitejai, lai tā sniegtu savu atzinumu, to apspriež saskaņā ar nosacījumiem un procedūru, kas noteikta attiecīgi 11. EAF Īstenošanas regulas 14. panta 3. punktā un 14. panta 4. punktā un Iekšējā nolīguma 8. panta 2. un 3. punktā. 2. Ja neviens komitejas loceklis neiebilst, priekšsēdētājs(-a) bez oficiālas balsošanas var konstatēt, ka komiteja vienprātīgi ir sniegusi pozitīvu atzinumu par pasākumu projektu. 3. Ja izmanto mutisko procedūru un sanāksmes laikā pasākumu projektā veic būtiskas izmaiņas vai to papildina ar jauniem faktiem, priekšsēdētājs(-a) pēc savas iniciatīvas vai dalībvalsts pieprasījuma balsojumu par kādu konkrētu darba kārtības jautājumu var atlikt līdz sanāksmes beigām vai nākamajai sanāksmei. 4. Ja 3. punktā aprakstītajā situācijā priekšsēdētājs(-a) nolemj balsojumu neatlikt, kā pieprasījusi viena (vai vairākas) delegācija(-as), šī/šīs delegācija(-as) var ierosināt atrunu, kuru var atsaukt ne vēlāk kā trīs darba dienās no nākamās dienas pēc sanāksmes. Komitejas atzinumu pēc šā termiņa beigām ieprotokolē kā galīgu. Komisija informē dalībvalstis par galīgo nostāju, ko pieņēmusi(-ušas) dalībvalsts(-is), kuras(-u) delegācija(-as) komitejā ierosinājusi(-ušas) atrunu. 5. Pēc delegācijas pieprasījuma balsojumu par kādu jautājumu var atlikt, ja dokumenti, kas saistīti ar konkrētu darba kārtības jautājumu, 5. panta 1. un 2. punktā noteiktajā termiņā nav nosūtīti locekļiem. Tādā gadījumā priekšsēdētājs(-a) var nolemt pagarināt apspriežu periodu, bet ne ilgāk kā līdz nākamās sanāksmes beigām. Vajadzības gadījumā var piemērot šā reglamenta 11. pantā paredzēto rakstisko procedūru. Tomēr pēc priekšsēdētāja ierosinājuma vai komitejas locekļa pieprasījuma komiteja ar locekļu vienkāršu balsu vairākumu var nolemt sakarā ar lietas steidzamību atstāt šo jautājumu darba kārtībā. 6. Saistībā ar gada vai daudzgadu rīcības programmu pārbaudi jebkura delegācija var pieprasīt projekta vai programmas izņemšanu no attiecīgās rīcības programmas. Ja šo pieprasījumu atbalsta delegāciju bloķējošais mazākums, kā noteikts Iekšējā nolīguma 8. panta 3. punktā saistībā ar Iekšējā nolīguma 8. panta 2. punktu, Komisija šo rīcības programmu pieņem bez attiecīgā projekta vai programmas. Ja vien Komisija atbilstoši komitejas delegāciju uzskatiem nevēlas īstenot izņemto projektu vai programmu, to vēlākā posmā komitejai iesniedz atkārtoti ārpus rīcības programmas individuāla pasākuma veidā, ko pēc tam Komisija pieņem saskaņā ar 11. EAF Īstenošanas regulas 14. pantā izklāstīto procedūru. 8. pants Viedokļu apmaiņa 1. Katra delegācija var Komisiju jebkurā laikā lūgt sniegt komitejai informāciju un apmainīties ar viedokļiem par jautājumiem saistībā ar 11. EAF Īstenošanas regulas 14. panta 2. punktā aprakstītajiem uzdevumiem. Visus izvērtējumus, tostarp ieteikumus un turpmāko rīcību arī var apspriest EAF komitejā pēc dalībvalsts pieprasījuma saskaņā ar 11. EAF īstenošanas regulas 18. panta 2. punktu. 2. Šo viedokļu apmaiņu rezultātā delegācijas var formulēt ieteikumus, kurus Komisija ņem vērā. Komitejas protokolā atspoguļo veiktos intervences pasākumus. Intervences pasākumu, kuru atbalsta delegāciju kvalificēts vairākums, kā noteikts Iekšējā nolīguma 8. panta 3. punktā saistībā ar Iekšējā nolīguma 8. panta 2. punktu, protokolē kā ieteikumu. 9. pants Pārstāvība un kvorums 1. Katru delegāciju uzskata par vienu komitejas locekli. Katra dalībvalsts lemj par savas delegācijas sastāvu un informē par to priekšsēdētāju. 2. Ar priekšsēdētāja piekrišanu delegācijas var pavadīt nevalstiski eksperti par attiecīgās dalībvalsts līdzekļiem. Priekšsēdētājam savlaicīgi un ne vēlāk kā piecas kalendārās dienas pirms komitejas sanāksmes dienas paziņo šādu informāciju: (a) katras delegācijas sastāvs, izņemot gadījumus, kad priekšsēdētājam šis sastāvs jau ir zināms; (b) visu delegācijas pavadošo ekspertu vārdi, uzvārdi un amati, kā arī iemesli, kādēļ ir vajadzīga viņu klātbūtne. Ja priekšsēdētājs(-a) pirms attiecīgās komitejas sanāksmes neiebilst pret eksperta dalību, atļauju uzskata par piešķirtu. 3. Delegācija vajadzības gadījumā var pārstāvēt ne vairāk kā vienu citu dalībvalsti. Pārstāvētā delegācija vēlākais pirms sanāksmes sākuma rakstiski informē komitejas priekšsēdētāju. 4. Kvorums, kas vajadzīgs, lai komitejas lēmumi būtu derīgi, ir tāds, kas ļauj sniegt kvalificēta vairākuma atzinumu saskaņā ar 11. EAF Īstenošanas regulas 14. panta 3. un 4. punktu. 10. pants Trešās personas un eksperti 1. Pievienošanās valstu pārstāvjus uzaicina piedalīties komitejas sanāksmēs, sākot no pievienošanās līguma parakstīšanas dienas. 2. Priekšsēdētājs(-a) pēc savas iniciatīvas vai komitejas locekļa pieprasījuma var nolemt uzaicināt citu trešo personu pārstāvjus vai citus ekspertus, lai pārrunātu konkrētus jautājumus. Tomēr dalībvalstu vienkāršs vairākums var iebilst pret viņu piedalīšanos sanāksmē. 3. Šā panta 1. un 2. punktā un 9. panta 2. punktā minētie trešo personu pārstāvji un eksperti nav klāt komitejas balsošanas laikā un nepiedalās tajā. 11. pants Rakstiskā procedūra 1. Pienācīgi pamatotos gadījumos priekšsēdētājs(-a) var saņemt komitejas atzinumu rakstiskā procedūrā. priekšsēdētājs(-a) nosūta komitejas locekļiem pasākumu projektu un atbilstīgi jautājuma steidzamībai nosaka termiņu atzinuma sniegšanai. Delegācijām principā ir 21 kalendārā diena, skaitot no priekšlikumu iesūtīšanas, lai pieņemtu nostāju. Ja kāda komitejas delegācija pirms vēstulē noteiktā termiņa nav izteikusi savu iebildumu vai nodomu atturēties, tiek uzskatīts, ka tā priekšlikumam ir piekritusi klusējot. Steidzamos vai ļoti steidzamos gadījumos piemēro 5. panta 2. un 3. punktā noteiktos termiņus. Steidzams vai ļoti steidzams gadījums Komisijai ir pienācīgi rakstiski jāpamato. 2. Tomēr, ja komitejas loceklis lūdz pasākumu projektu izskatīt komitejas sanāksmē, rakstisko procedūru tādējādi izbeidz un ierosinātos pasākumus pārceļ uz nākamo komitejas sanāksmi. 3. Komisija nekavējoties un ne vēlāk kā 14 kalendārās dienas pēc termiņa beigām rakstveidā informē komitejas locekļus par rakstiskās procedūras iznākumu. 12. pants Sekretariāta pakalpojumi Sekretariāta pakalpojumus komitejai nodrošina Komisija. 13. pants Sanāksmju protokoli un kopsavilkuma ziņojums Katras sanāksmes protokolu sastāda priekšsēdētāja aizgādībā, un tajā iekļauj atzinumus, kas sniegti par ierosinātajiem pasākumiem, un sanāksmes laikā izteiktās nostājas. Protokolu nekavējoties un ne vēlāk kā 1 mēnesi pēc sanāksmes nosūta komitejas locekļiem. Delegācijas nosūta priekšsēdētājam rakstiskus komentārus par protokolu, ja tādi ir. Komiteju par to informē; ja rodas jebkādas domstarpības, komiteja apspriež ierosināto grozījumu. Ja vienošanās joprojām nav panākta, ierosināto grozījumu pievieno protokolam. 14. pants Klātesošo saraksts 1. Katrā sanāksmē priekšsēdētājs(-a) sagatavo dalībnieku sarakstu, kurā norādīts, no kuras iestādes vai organizācijas ir dalībnieki. Dalībnieku sarakstu izdala dalībniekiem sanāksmes laikā. 2. Katras sanāksmes sākumā visām delegācijām, kuru līdzdalība veido interešu konfliktu saistībā ar konkrētu darba kārtības jautājumu, par šo situāciju jāinformē priekšsēdētājs(-a), un visas dalībvalstu norīkotās personas, kā arī eksperti, kuriem priekšsēdētājs(-a) atļāvis piedalīties sanāksmē saskaņā ar 9. panta 2. punktu un 10. panta 2. punktu, un trešo personu pārstāvji, kuri uzaicināti piedalīties sanāksmē saskaņā ar 10. pantu, informē priekšsēdētāju par interešu konfliktiem saistībā ar konkrētu darba kārtības jautājumu. Šāda interešu konflikta gadījumā attiecīgā persona pēc priekšsēdētāja pieprasījuma atstāj sanāksmi uz konkrēto darba kārtības jautājumu apspriešanas laiku. 15. pants Sarakste 1. Saraksti attiecībā uz komiteju adresē Komisijai, komitejas sekretariātam. 2. Saraksti, ko sekretariāts nosūtījis delegācijām, ar ātrākajiem un uzticamākajiem elektroniskajiem līdzekļiem nosūta arī attiecīgās dalībvalsts pastāvīgajam pārstāvim. Ja pastāvīgā pārstāvniecība paziņo Komisijai īpašu, centrālu elektronisko adresi, kas paredzēta ar komiteju darbu saistītajai sarakstei, tad sarakstei izmanto šo adresi. Bez tam saraksti var tieši nosūtīt personām, ko iecēlušas dalībvalstis to pārstāvēšanai komitejā. 3. Izņemot ārkārtējus apstākļus, saraksti starp Komisiju un delegācijām nosūta abos virzienos ar šim mērķim paredzētiem datorizētiem līdzekļiem. 16. pants Dokumentu pieejamība un konfidencialitāte 1. Pieprasījumus par piekļuvi komitejas dokumentiem izskata saskaņā ar Eiropas Parlamenta un Padomes Regulu (EK) Nr. 1049/2001[3]. Lēmumu par atļauju piekļūt minētajiem dokumentiem pieņem Komisija saskaņā ar savu reglamentu, kas grozīts ar Lēmumu 2001/937/EK, EOTK, Euratom[4]. Ja pieprasījums ir adresēts dalībvalstij, šī dalībvalsts piemēro Regulas (EK) Nr. 1049/2001 5. pantu. 2. Komitejas apspriedes ir konfidenciālas. 3. Komitejas locekļiem, ekspertiem un trešo personu pārstāvjiem nosūtītie dokumenti ir konfidenciāli, ja vien šiem dokumentiem nav piešķirta piekļuve saskaņā ar 1. punktu vai Komisija tos nav citādā veidā padarījusi publiski pieejamus. 4. Komitejas locekļi, kā arī eksperti un trešo personu pārstāvji ievēro šajā pantā noteiktās konfidencialitātes prasības. priekšsēdētājs(-a) nodrošina, ka eksperti un trešo personu pārstāvji tiek informēti par konfidencialitātes prasībām, kas viņiem jāievēro. 17. pants Personas datu aizsardzība Komiteja un tās darba grupas apstrādā personas datus saskaņā ar Eiropas Parlamenta un Padomes Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti[5]; priekšsēdētājs(-a) ir par datu apstrādi atbildīgā persona minētās regulas 2. panta d) punkta nozīmē. 18. pants Darbības izmaksas 1. Komitejas darbības izmaksas, tostarp katras dalībvalsts viena dalībnieka ceļa izdevumus, sedz Komisija. Ja piešķirtās finanšu apropriācijas to atļauj un tās nepārsniedzot, Komisija sedz ceļa izdevumus diviem delegācijas locekļiem, kas to lūdz. 2. Komisija nodod Komitejas rīcībā tās darbam vajadzīgās telpas un materiālos līdzekļus. [1] Ievietot atsauci uz Padomes regulu par 11. Eiropas Attīstības fonda īstenošanu: OV (...) [2] Padomes Lēmums 2013/755/ES (2013. gada 25. novembris) par aizjūras zemju un teritoriju asociāciju ar Eiropas Savienību (“Lēmums par aizjūras asociāciju”), OV L 344, 19.12.2013. [3] Eiropas Parlamenta un Padomes Regula (EK) Nr. 1049/2001 (2001. gada 30. maijs) par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). [4] OV L 345, 29.12.2001., 94. lpp. [5] OV L 8, 12.1.2001., 1. lpp.